{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":5,"n_cols":6,"rows_kept":5,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o nacrtu Antikorupcijskog programa za trgovačka društva u većinskom vlasništvu jedinica lokalne i područne (regionalne) samouprave (JLP(R)S) za razdoblje 2021.-2022. godine"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Robert Ravenšćak / RAVECON poslovno savjetovanje","Antikorupcijski program za trgovačka društva u većinskom vlasništvu jedinica lokalne i područne (regionalne) samouprave (JLP(R)S) za razdoblje 2021.-2022. godine","Pozdravljam ovaj Nacrt. Volio bih da ga mogu zvati i inicijativom, no to ipak nije slučaj. Ovo je ipak reakcija na zahtjeve Europske unije i čisti \"compliance\", a ne proaktivni proces koji u svojoj srži ima etičko ponašanje i onaj toliko željeni \"ethics\" kojeg si sami namećemo, antikorupcijski program za kojeg sami znamo da nam treba i kojeg sami želimo uvesti, a ne da nas netko tjera da ga imamo i usvojimo. No, i ovako očito idemo naprijed pa sam zadovoljan. Nacrt nije savršen i komentirati bih mogao, no neću. Jer, kakav je, takav je i - dobar je. Bolji nego nikakav. Kao i uvijek, problem će biti u njegovoj provedbi. Tek kada prođu dvije godine i kada budemo na javnoj raspravi imali Nacrt 2023. - 2025., tada ćemo, nadam se, imati dostupnog materijala i statistike koja će nam reći koliko je lokalna samouprava poštivala i pratila obveze iz ovog Programa pa ćemo biti pametniji. Ovako, neka ide ovakav kakav je, zajedno sa Zakonom o zaštiti prijavitelja nepravilnosti i svim ostalim srodnim \"inicijativama\". Jer, društvo nam je u velikom etičkom deficitu. I, ako ništa drugo, ovaj će Program svim lokalnim dionicima, ali i šire, najaviti da vrijeme opće korupcije u društvu ističe.","Primljeno na znanje","-"]
[2,"Ured pučke pravobraniteljice","Antikorupcijski program za trgovačka društva u većinskom vlasništvu jedinica lokalne i područne (regionalne) samouprave (JLP(R)S) za razdoblje 2021.-2022. godine","Kao što se u uvodu Programa navodi, trgovačka društva u javnom vlasništvu, odnosno\ndržavnom vlasništvu i vlasništvu jedinica lokalne i područne (regionalne) samouprave (dalje u\ntekstu: JLP(R)S) upravljaju značajnim financijskim sredstvima te zapošljavaju velik broj ljudi,\nte u njihovom djelovanju potencijalno postoje visoki korupcijski rizici. Stoga preventivno\nantikorupcijsko djelovanje zahtijeva detekciju slabosti u organizacijskoj strukturi poslovanja na\nrazini institucija te manjkavosti zakonodavnog regulatornog okvira na svim područjima\ndjelovanja državnih institucija.\n\nNastavno na navedeno, mišljenja smo kako određeni korupcijski rizici, koje nikako ne bi\ntrebalo zanemariti, postoje ne samo pri imenovanju članova upravnih i nadzornih odbora, već i\npri zapošljavanju radnika takvih društava. Naime, još smo u Izvješću pučke pravobraniteljice\nza 2018. godinu napomenuli da su upravo trgovačka društava čiji su osnivač Republika \nHrvatska ili JLP(R)S, kao i ona od strateškog državnog interesa, bila čestim predmetom\npritužbi građana zbog sumnje na nepravilnosti pri zapošljavanju. Zbog pogrešne percepcije\njavnosti da zaposlenici tih društva imaju isti pravni status kao državni službenici, odnosno\nslužbenici u JLP(R)S, te da se njihove plaće osiguravaju u državnom proračunu, građani su se\nprituživali na zapošljavanja bez javnih natječaja i netransparentnost pri odabiru\nkandidata. Međutim, za razliku od prijma u državnu službu i upravna tijela JLP(R)S, ova\ntrgovačka društva nemaju zakonsku obvezu raspisivanja javnog natječaja, provođenja\ntestiranja/razgovora s kandidatima, donošenja odluke/rješenja o odabiru kandidata, niti\nobavještavanja kandidata o rezultatima eventualno provedenog natječajnog postupka. Takva\ntrgovačka društva, kao poslodavci, stoga slobodno odlučuju na koji će način provesti postupak\nzapošljavanja i odabira zaposlenika, što zbog specifičnog položaja ovih društava izaziva\nnezadovoljstvo građana i budi sumnju u pogodovanje odabranim kandidatima koji su nerijetko\nu nekoj vrsti privatnog ili eventualno prethodnog poslovnog odnosa s osobama koje u tim\ntrgovačkim društvima imaju ovlast donošenja odluka.\n\nSlijedom navedenog, predlažemo da se unutar jednog od predviđenih ciljeva odredi i\nodgovarajuća mjera/smjernica sukladno kojoj će predmetna trgovačka društva, pored\nsistematizacije radnih mjesta s jasno predviđenim brojem izvršitelja na svakom radnom mjestu\ni uvjeta koje radnici na istima moraju ispunjavati, biti u obvezi internim aktima ipak urediti i\nnačin oglašavanja slobodnih radnih mjesta, kako bi ista bila dostupna svim zainteresiranim\ngrađanima pod jednakim uvjetima, ali i kojima će se detaljno urediti i sam postupak i način\nodabira kandidata nakon objavljenog javnog natječaja, omogućujući tako maksimalnu\ntransparentnost u postupcima zapošljavanja.","Prihvaćen","-"]